Document ID: 31999L0022

Reference:
15/ 05
BG
Официален вестник на Европейския съюз
27
31999L0022
L 094/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 1999/22/ЕО НА СЪВЕТА
от 29 март 1999 година
относно държането на диви животни в зоологически градини
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 130 т, параграф 1 от него,
като взе предвид предложението на Комисията,
като взе предвид становището на Икономическия и социален комитет (1),
в съответствие с процедурата, определена в член 189 в от Договора (2),
като има предвид, че Регламент (ЕИО) № 338/97 на Съвета от 9 декември 1996 г. относно защитата на видове дива фауна и флора чрез регулиране на търговията с тях (3) изисква доказателства за наличността на адекватни съоръжения за подслоняване и грижа на живи екземпляри от голям брой видове, преди техният внос в Общността да бъде разрешен; като има предвид, че Регламентът забранява излагането пред обществеността за търговски цели на екземпляри от видове, включени в приложение А на същия, освен ако е било предоставено изрично изключение за образователни, научни или размножителни цели;
като има предвид, че Директива 79/409/ЕИО на Съвета от 2 април 1979 г. относно опазването на дивите птици (4), и Директива 92/43/ЕИО на Съвета от 21 май 1992 г. относно опазване на природните местообитания и на дивата фауна и флора (5) забраняват залавянето и държането, както и търговията с голям брой видове, като се предвиждат изключения поради специфични причини, като научни изследвания и образование, повторно заселване, повторно въвеждане и развъждане;
като има предвид, че точното изпълнение на съществуващото и бъдещото общностно законодателство относно опазването на дивата фауна и необходимостта от осигуряване зоологическите градини адекватно да изпълняват своята важна роля за опазване на видовете, общественото образование, и/или научните изследвания налагат да се предвиди обща основа за законодателството на държавите-членки относно лицензирането и инспектирането на зоологическите градини, държането на животни в зоологическите градини, обучението на персонала и образованието на посещаващата ги общественост;
като има предвид, че са необходими действия на общностно ниво с оглед на това зоологическите градини в цялата Общност да допринасят за опазването на биологичното разнообразие в съответствие със задължението на Общността да приеме мерки за ex situ съхраняване в съответствие с член 9 от Конвенцията за биологичното разнообразие;
като има предвид, че редица организации като Европейската асоциация на зоологическите градини и аквариуми са представили насоки за грижите и пребиваването на животни в зоологическите градини, които биха могли, когато това е подходящо, да съдействат за развитието и приемането на национални стандарти;
ПРИЕ НАСТОЯЩАТА ДИРЕКТИВА:
Член 1
Цел
Целите на настоящата директива са да защитава дивата фауна и да съхранява биологичното разнообразие, като предвижда приемането на мерки от държавите-членки за лицензирането и инспекцията на зоологическите градини в Общността, като по този начин укрепва ролята на зоологическите градини в съхраняването на биологичното разнообразие.
Член 2
Дефиниция
За целта на настоящата директива „зоологически градини“ означава всички постоянни съоръжения, в които се държат видове диви животни за показ на обществеността за 7 или повече дни в годината, с изключение на цирковете, магазините за домашни любимци и съоръженията, които държавите-членки изключват от изискванията на настоящата директива на основание на това, че те не показват на обществеността значителен брой животни или видове и че изключението няма да изложи на опасност целите на настоящата директива.
Член 3
Изисквания, отнасящи се до зоологическите градини
Държавите-членки вземат мерки съгласно членове 4, 5, 6 и 7, за да осигурят, всички зоологически градини да прилагат следните консервационни мерки:
—
участие в научни изследвания, консервационните ползи от които се натрупват за видовете, и/или обучението в съответни консервационни умения, и/или обмен на информация относно съхранението на видовете и/или където е подходящо, размножаване в плен, повторно заселване или повторно въвеждане на видове в дивата природа,
—
подпомагане на общественото образование и съзнание по отношение на съхраняването на биологичното разнообразие, особено чрез предоставянето на информация за показваните видове и естествените им местообитания,
—
подслоняване на своите животни при условия, които целят да задоволят биологичните и консервационни изисквания на отделните видове, inter alia, чрез предоставяне на специфично за вида обогатяване на загражденията; и поддържане на висок стандарт на стопанисване на животните чрез развита програма от превантивни и лечебни ветеринарни грижи и хранене,
—
предотвратяване на бягството на животни с оглед избягването на възможни екологични заплахи за местните видове и предотвратяване нежелателното навлизане на външни вредители,
—
поддържане на актуализирана документация за колекцията на зоологическата градина, подходяща за документираните видове.
Член 4
Лицензиране и инспектиране
1.   Държавите-членки приемат мерки за лицензирането и инспектирането на съществуващите и новите зоологически градини, за да осигурят спазването на изискванията по член 3.
2.   Всяка зоологическа градина се снабдява с лиценз в срок до четири години след влизането в сила на настоящата директива, или в случай на нови зоологически градини - преди отварянето им за обществеността.
3.   Всеки лиценз съдържа условията за изпълнението на изискванията по член 3. Спазването на условията се наблюдава inter alia посредством редовно инспектиране и предприемането на подходящи мерки за осигуряване на такова съответствие.
4.   Преди предоставянето, отказа, продължаването на срока или значителното изменение на лиценза се извършва инспекция от компетентните органи на държавите-членки с оглед определяне дали се спазват съществуващите или предвидените лицензионни условия.
5.   Ако зоологическата градина не е лицензирана в съответствие с настоящата директива или ако не са спазени лицензионните условия, зоологическата градина или част от нея:
а)
се затваря за обществеността от компетентния орган; и/или
б)
отговаря на подходящите изисквания, наложени от компетентния орган, с оглед осигуряване спазването на лицензионните условия.
Ако тези изисквания не се спазят в рамките на подходящ срок, определен от компетентния орган, но не по-дълъг от две години, компетентният орган оттегля или модифицира лиценза и затваря зоологическата градина или част от нея.
Член 5
Лицензионните изисквания, посочени в член 4, не се прилагат, когато дадена държава-членка може да демонстрира пред Комисията, че целта на настоящата директива, така както е посочена в член 1 и изискванията, приложими за зоологическите градини, посочени в член 3, се спазват и се поддържат постоянно чрез система на регулиране и регистрация. Такава система следва inter alia да съдържа разпоредби относно инспектирането и затварянето на зоологическите градини, еквивалентни на тези по член 4, параграфи 4 и 5.
Член 6
Затваряне на зоологически градини
В случай че зоологическа градина или част от нея, се затваря, компетентният орган осигурява засегнатите животни да се третират или прехвърлят в съответствие с условията, които държавата-членка сметне за подходящи и в съответствие с целите и разпоредбите на настоящата директива.
Член 7
Компетентни органи
Държавите-членки определят компетентните органи за целите на настоящата директива.
Член 8
Санкции
Държавите-членки определят санкциите, приложими за нарушенията на националните разпоредби, приети в изпълнение на настоящата директива. Наказанията следва да са ефективни, пропорционални и с възпиращ ефект.
Член 9
Изпълнение
1.   Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива преди 9 април 2002 г. Те незабавно информират Комисията за това.
Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2.   Държавите-членки съобщават на Комисията текста на основните разпоредби от националното си законодателство в областта, регулирана от настоящата директива.
Член 10
Влизане в сила
Настоящата директива влиза в сила в деня на публикуването в Официален вестник на Европейските общности.
Член 11
Адресати на настоящата директива са държавите-членки.
Съставено в Брюксел на 29 март 1999 година.
За Съвета
Председател
F. MÜNTEFERING
(1)  ОВ С 204, 15.7.1996 г., стр. 63.
(2)  Становище на Европейския парламент от 29 януари 1998 г. (ОВ С 56, 23.2.1998 г., стр. 34), Обща позиция на Съвета от 20 юли 1998 г. (ОВ С 364, 25.11.1998 г., стр. 9) и Решение на Европейския парламент от 10 февруари 1999 г. (все още непубликувано в Официален вестник).
(3)  ОВ L 61, 3.3.1997 г., стр. 1, Регламент, последно изменен с Регламент (ЕО) № 2307/97 на Комисията (ОВ L 325, 27.11.1997 г., стр. 1).
(4)  ОВ L 103, 25.4.1979 г., стр. 1. Директива, последно изменена с Директива 97/49/ЕО (ОВ L 223, 13.8.1997 г., стр. 9).
(5)  ОВ L 206, 22.7.1992 г., стр. 7. Директива, последно изменена с Директива 97/62/ЕО на Комисията (ОВ L 305, 8.11.1997 г., стр. 42).

Summary:
Ролята на зоологическите градини за опазване на биологичното разнообразие
Ролята на зоологическите градини за опазване на биологичното разнообразие
РЕЗЮМЕ НА:
Директива 1999/22/EО относно държането на диви животни в зоологически градини
ОБОБЩЕНИЕ
КАКВО Е ДЕЙСТВИЕТО НА ДИРЕКТИВАТА?
Тя насърчава опазването и съхраняването на дивите животински видове чрез засилване на ролята на зоологическите градини при съхраняването на биологичното разнообразие.
Тя съдържа правила относно лицензирането и инспекцията на зоологически градини с цел да се гарантира, че те спазват необходимите мерки за съхраняване и опазване.
ОСНОВНИ АСПЕКТИ
Обхват
„Зоологическата градина“ се дефинира като постоянно съоръжение, в което се държат живи диви животни  за показ на обществеността за 7 или повече дни в годината.
Магазините за домашни любимци и цирковете не са обхванати от директивата.
Държавите от ЕС могат също така да освободят определени съоръжения от обхвата на директивата, ако те не излагат на показ на обществеността значителен брой животни или видове и ако това освобождаване не подронва целите на директивата.
Условия
Директивата изисква държавите от ЕС да предприемат мерки относно издаването на лицензи и извършването на редовни инспекции в зоологическите градини, за да се проверява дали условията за издаване са спазени.
За да получат работен лиценз зоологическите градини трябва:
да участват в научни изследвания, чиито резултати са от полза за опазването на видовете, за обмен на информация относно съхранението на видовете и/или размножаване в плен (повторно заселване, повторно въвеждане на видове в дивата природа и т.н.);
да подпомагат общественото образование и съзнанието по отношение на съхраняването на биологичното разнообразие, особено чрез предоставянето на информация за показваните видове и естествените им местообитания;
да подслоняват своите животни при условия, които задоволяват биологичните и консервационни изисквания на отделните видове чрез:
предоставяне на специфично за вида обогатяване на загражденията; и
поддържане на висок стандарт на стопанисване на животните чрез развита програма от превантивни и лечебни ветеринарни грижи и хранене.
да предотвратяват бягството на животни с оглед избягването на възможни екологични заплахи (например инвазивни чужди видове) за местните видове и предотвратяване нежелателното навлизане на външни вредители;
да поддържат актуализирана документация за животните в зоологическата градина, варираща в зависимост от видовете.
Лицензиране и инспектиране
Държавите от ЕС трябва да приемат правила за лицензирането и инспектирането на зоологически градини, за да осигурят спазването на мерките за съхраняване.
Всички зоологически градини трябва да притежават лиценз.
Всеки лиценз съдържа условия за прилагане на необходимите мерки за съхранение и опазване.
Компетентните органи на държавите от ЕС трябва да извършат инспекция преди да издадат, откажат, удължат или изменят значително даден лиценз.
В случай че дадена зоологическа градина не отговаря изцяло или отчасти на правните изисквания, компетентният орган трябва да забрани обществения достъп до зоологическата градина изцяло или до тази част от нея, която е засегната.
В случай на частично или пълно затваряне на зоологическа градина, засегнатите животни трябва да се третират или прехвърлят в съответствие с условията, които държавата от ЕС сметне за подходящи и в съответствие с целите и разпоредбите на настоящата директива.
Добри практики
През 2015 г. Европейската комисия публикува документ с добри практики за Директивата на ЕС относно зоологическите градини. Той има за цел да помогне на държавите от ЕС да повишат изпълнението на изискванията на директивата чрез обмен на опит и добри практики.
ОТКОГА СЕ ПРИЛАГА ДИРЕКТИВАТА?
              
Прилага се от 9 април 1999 г. Държавите от ЕС трябваше да я включат в националното си законодателство до 9 април 2002 г.
АКТ
            
Директива 1999/22/EО на Съвета от 29 март 1999 година относно държането на диви животни в зоологически градини (OВ L 94, 9.4.1999 г., стр. 24—26)
последно актуализация 06.06.2016